
КЪМ ПРОЕКТА НА ПРАВИЛНИК ЗА ИЗМЕНЕНИЕ НА ПРАВИЛНИКА ЗА ДЕЙНОСТТА НА ИНСПЕКТОРАТА НА МИНИСТЕРСТВОТО НА ОТБРАНАТА


С Правилника за дейността на Инспектората на Министерството на отбраната (обн. ДВ., бр. 70 от 3 септември 2019 г., в сила от 03.09.2019 г., изм. и доп., бр. 29 от 12.04.2022 г., в сила от 20.12.2021 г.), издаден на основание чл. 106, ал. 9 от Закона за отбраната и въоръжените сили на Република България (ЗОВСРБ), са регламентирани организацията на дейността на Инспектората, видовете проверки, както и условията и редът за тяхното извършване.
В правилника са разписани текстове относно задължения на Инспектората на МО, произтичащи от Закона за противодействие на корупцията и за отнемане на незаконно придобитото имущество. Разпоредби на този закон са отменени, като е изменено и заглавието му на Закон за отнемане на незаконно придобитото имущество (ДВ, бр.84 от 2023 г., в сила от 06.10.2023 г.). На същата дата е обнародван нов Закон за противодействие на корупцията, от който произтичат задължения на инспекторатите по чл. 46 от Закона за администрацията.
Тази законодателна промяна налага изменение на Правилника за дейността на Инспектората на МО с цел препращането в разпоредбите му към приетия нов  Закон за противодействие на корупцията. Тъй като новоприетият Закон за противодействие на корупцията е в сила от 06.10.2023 г. се предлага и настоящата промяна в Правилника за дейността на Инспектората на МО да влезе в сила от същата дата.
Съгласно чл. 26, ал. 3 и 4 от Закона за нормативните актове, преди внасянето на проект на нормативен акт за издаване или приемане от компетентния орган съставителят на проекта го публикува на интернет страницата на съответната институция и на Портала за обществени консултации, като срокът за предложения и становища по публикуваните проектите е не по-кратък от 30 дни. В този смисъл е целесъобразно, проектът на Правилник за изменение на Правилника за дейността на Инспектората на Министерството на отбраната да бъде публикуван на сайта на Министерството на отбраната и на Портала за обществени консултации за срок от 30 дни.


